钦定古今图书集成/理学汇编/经籍典/第140卷 > 《汉韩婴诗外传四》 > 《羔裘》
## 钦定古今图书集成/理学汇编/经籍典/第140卷 > 《汉韩婴诗外传四》 > 《羔裘》

齐景公出弋昭华之池，颜邓聚主鸟而亡之。景公怒
而欲杀之。晏子曰：“夫邓聚有死罪四，请数而诛之。”景
公曰：“诺。”晏子曰：“邓聚为吾君主鸟而亡之，是罪一也。
使吾君以鸟之故而杀人，是罪二也。使四国诸侯闻
之，以吾君重鸟而轻士，是罪三也。天子闻之，必将贬
绌吾君，危其社稷，绝其宗庙，是罪四也。此四罪者，故
当杀无赦，臣请加诛焉。”景公曰：“止！此亦吾过矣，愿夫
子为寡人敬谢焉。《诗》曰：‘邦之司直’。”